客舍有井極深而寒今歲大暑日汲以供盥濯喜甚賦此
作者：周紫芝
朝代：宋

paragraphs: 重廊陰陰與天隔，下有井泉餘百尺。
乍垂修綆已復寒，深注花甆不勝白。
山城夏旱百井眢，盥濯從誰問涓滴。
暮年來此看老黥，日倚銀床卷深碧。
炎官火傘空自張，玉川清風已生腋。
翰林醉熟呼不醒，宮中誰賦花娉婷。
中人傳詔玉起立，井花吹面詩還成。
詩成白雪真同調，咫尺回姿妃子笑。
此郎自是醉謫仙，肯作官家詩待詔。
北窗老子貪晝眠，蓬頭突鬢良可憐。
但將飽睡答長健，安得新詩追昔年。
我生無譽亦無毁，老去功名薄如紙。
日向山堂洗睡容，空費君家一壺水。